gāyatréṇa chándasā táto nírbhakto yò 'smāndvéṣṭi yáṃ ca vayáṃ dviṣmò 'ntárikṣe víṣṇurvyákraṃsta traìṣṭubhena chándasā táto nírbhakto yò 'smāndvéṣṭi yáṃ ca vayáṃ dviṣmo dívi víṣṇurvyákraṃsta jā́gatena chándasā táto nírbhakto yò 'smāndvéṣṭi yáṃ ca vayáṃ dviṣma ítyevámimā́ṃllokā́ntsamāruhyā́thaiṣā gátireṣā́ pratiṣṭhā yá eṣa tápati tásya yé raśmáyasté sukr̥tó'tha yatpáram bhā́ḥ prajā́patirvā sá svargó vā lokastádevámimā́ṃllokā́ntsamāruhyā́thaitāṃ gátimetā́ṃ pratiṣṭhā́ṃ gachati parástāttvèvā̀rvāṅ krámeta yá itò 'nuśā́sanaṃ cíkīrṣeddūyaṃ tadyásmātparástādarvāṅ krámate